Derek Hanekom bedank ook as LPDerek Hanekom. Foto: Flickr/GovernmentZA Derek Hanekom, voormalige minister van toerisme, het ook as ANC-LP bedank. Die kantoor van die ANC se hoofsweep het bevestig dat hy Hanekom se bedankingsbrief ontvang het. Hanekom het vroeër gesê hy is gereed om binnekort met ŉ nuwe hoofstuk te begin, maar dat toerisme sy passie sal bly “ongeag waar ek my in die volgende paar weke bevind”. Hanekom is tydens Ramaphosa se onlangse kabinetaankondiging met Nkhensani Kubayi-Ngubane as minister van toerisme vervang. Sy bedanking kom nadat die ANC in die parlement vanoggend bevestig het dat Bathabile Dlamini, voormalige minister van vroue in die presidensie, as parlementslid bedank het. Jeff Radebe, voormalige minister van energie, en Siyabonga Cwele, voormalige minister van binnelandse sake, het Maandag as LP’s bedank. Susan Shabangu, oudminister van maatskaplike ontwikkeling, Nomaindia Mfeketo, oudminister van behuising, en Dipuo Letsatsi-Duba, oudminister van staatsveiligheid, het verlede week bedank. Fikile Masiko het Shabangu vervang, Sfiso Buthelezi het Letsatsi-Duba vervang en Tashoganetso Tongwane het Mfeketo vervang. Drie ANC-LP’s wat met die verkiesing as parlementslede aangewys is, het nooit hul setels opgeneem nie. Hulle is die voormalige minister van water en sanitasie en oudpremier van Gauteng, Nomvula Mokonyane, die oudpremier van die Noord-Kaap, Sylvia Lucas, en die voormalige omroeper Makhosini Nkosi.